Зинаида Александровна Самсонова 1924 йылдың 14 октябрендә  Мәскәү губернаһы Егорьев өйәҙенең Бобково ауылында (хәҙер Мәскәү өлкәһе Егорьевский районы) тимерсе ғаиләһендә  тыуған. Урыҫ.  30-сы йылдар башында  ғаилә күрше Колычево ауылына күсеп килә. Ошонда Зинаида Самсонова 1939 йылда ете йыллыҡ мәктәпте тамамлай. Инвалидтар йортонда санитарка булып эшләй. 1941 йылдың йәйендә Мәскәү янындағы оборона нығытмалары төҙөлөшөнә мобилизациялана. Бабушкино һәм  Наро-Фоминск объекттарында эшләй. 1942 йылдың февралендә Егорьевск медицина училищеһына уҡырға инә, уны 1942 йылдың авгусында тамамлай.